SKRIFTLIG FORESPØRGSEL P-0443/03

af José Salafranca Sánchez-Neyra (PPE-DE) til Kommissionen

(13. februar 2003)

Om: Tilbagetrækning af udenlandske tropper fra Den Demokratiske Republik Congo

Ifølge rapporter og vidnesbyrd fra ngo'er, som er aktive i området, er situationen i Den Demokratiske Republik Congo (RDC) foruroligende. Der er tegn på, at den tilbagetrækning af udenlandske tropper, som har været i gang i den seneste tid, ikke er fuldstændig afsluttet, og at nogle af disse tropper fortsat er til stede i landet. Hvis dette kan bekræftes, kan det indebære en forværring af den allerede vanskelige situation i landet, bortset fra at det blive vanskeligere eller ligefrem forhindres, at den politiske situation i landet kan normaliseres gennem en generel fredsaftale. Desuden klages der over, at det mandat, MONUC (FN's fredsmission i RDC) har, vil være utilstrækkeligt til en effektiv indsats for at genoprette fred, stabilitet og sikkerhed. Dette vil kun yderligere komplicere den katastrofale humanitære situation, som landet befinder sig i.

Ligger Kommissionen inde med oplysninger, der peger i retning af, at der ikke har fundet en fuldstændig og definitiv tilbagetrækning af de udenlandske tropper i RDC sted?

Mener Kommissionen, at MONUC's mandat bør udvides og personellet øges, så missionen kan gøre en effektiv indsats for at genetablere normale forhold i RDC?

Hvordan vurderer Kommissionen situationen, og hvilke foranstaltninger påtænker den at gennemføre på grund af den alvorlige humanitære situation i landet?

Svar afgivet på Kommissionens vegne af Poul Nielson

(11. marts 2003)

Kommissionen vil gerne minde om, at efter undertegnelsen af Lusaka-våbenhvileaftalen og indsættelsen af MONUC skal denne fredsstyrke inden for rammerne af sit mandat bl.a. søge at opfylde følgende mål:

- Overvåge anvendelsen af våbenhvileaftalen og undersøge krænkelser deraf

- Overvåge og kontrollere tilbagetrækningen og tilbagesendelsen af styrker tilhørende de parter, der har undertegnet Lusaka-aftalen.

Efter undertegnelsen af Pretoria-aftalen mellem Den Demokratiske Republik Congo (DRC) og Rwanda i august 2002 blev det desuden aftalt, at der skulle oprettes en mekanisme til at kontrollere aftalens gennemførelse, også kaldet den tredje part, som består af FN og Sydafrika i dettes egenskab af formand for Den Afrikanske Union.

Kommissionen, som ikke råder over en uafhængig oplysningstjeneste, har ikke nogen grund til at tro, at tilbagetrækningen af udenlandske styrker fra DRC's territorium ikke har fundet sted i fuldt omfang, således som det er blevet oplyst af de institutionelle kontrolmekanismer, der er etableret af det internationale samfund.

Kommissionen finder, at mandatet for MONUC, som ved FN's Sikkerhedsråds resolution 1445 af 4. december 2002 fik forøget sit personale til 8 700, kunne styrkes, således at FN-missionen fik mulighed for at spille en mere aktiv og effektiv rolle i den nationale freds- og forsoningsproces, der går videre end den hidtidige rolle som observatør. En styrkelse af MONUC's mandat henhører imidlertid under FN's Sikkerhedsråds kompetence, og Kommissionen har i den forbindelse ingen interventionsmulighed.

I betragtning af den komplekse situation er Kommissionen i færd med at iværksætte et samarbejdsprogram, der dels skal fremme den nationale forsoning og genforening og en demokratisk overgang, der fører til frie og åbne valg, dels skal forbedre de berørte befolkningsgruppers levevilkår.

Hvad angår de mest hastende behov har Kommissionen inden for rammerne af de disponible midler gennem sit kontor for humanitær bistand (ECHO) allerede truffet alle de fornødne foranstaltninger for at gøre front mod den vanskelige situation i landet. DRC har således i de seneste år været det land, der har modtaget mest humanitær bistand fra Kommissionen, som i den forbindelse netop har truffet afgørelse om en bevilling på 35 mio. EUR for 2003.